Bħala riżultat ta’ dawn l-iżviluppi, wieħed biss mill-kriterji ta’ Blokka 1 għadu mhux issodisfat kompletament mit-Turkija, jiġifieri r-rekwiżit li jinħarġu passaporti bijometriċi liċ-ċittadini konformi mal-istandards tal-UE kif spjegat fir-Regolament tal-Kunsill 2252/2004, jiġifieri passaporti b’ċippa tat-tip ta’ bla kuntatt li tinkludi mhux biss l-immaġni tal-wiċċ tad-detentur tal-passaport iżda wkoll il-marki ta’ swaba’ tiegħu/tagħha, u li hi protetta permezz ta’ sistema ta’ kriptaġġ ta' Kontroll ta’ Aċċess Supplimentari (SAC - Supplementary Access Control).

3. BLOKKA 2: IL-ĠESTJONI TAL-MIGRAZZJONI

Permezz ta’ sensiela ta’ inizjattivi li kienu mnedija progressivament mill-awtoritajiet Torok fil-qasam tal-ġestjoni tal-fruntieri, tal-ġestjoni tal-migrazzjoni, tal-protezzjoni internazzjonali u l-politika tal-viżi, il-ħtiġiet kollha f’din il-blokka ġew issodisfati.

Permezz ta’ azzjonijiet fil-qasam tal-ġestjoni tal-fruntieri, l-awtoritajiet Torok irnexxielhom inaqqsu sostanzjalment in-numru ta’ persuni li qasmu illegalment mit-territorju Tork lejn il-gżejjer Griegi. Filwaqt li f’Jannar u Frar 2016, il-wasliet medji ta’ kuljum kienu 1 987 u 1 942 rispettivament, f’Marzu u April kienu 852 u 140. Dan ir-riżultat inkiseb parzjalment permezz ta’ iktar viġilanza taż-żoni kostali u l-ibħra tal-Eġew, u parzjalment billi ttieħdu miżuri aktar stretti li jillimitaw il-mobbiltà interna tal-persuni li jfittxu ażil u r-rifuġjati fit-Turkija. L-implimentazzjoni tad-Dikjarazzjoni bejn l-UE u t-Turkija tat-18 ta’ Marzu 2016 kellha wkoll rwol importanti sabiex jiġi skoraġġut tluq irregolari ta’ migranti.

Fix-xhur li ġejjin, se jkun importanti li l-awtoritajiet Torok ikomplu bl-isforzi tagħhom biex jiġi evitat tluq irregolari, inkluż permezz tal-ġlieda kontra l-faċilitazzjoni tad-dħul klandestin ta’ migranti, u li l-awtoritajiet jibqgħu viġilanti dwar il-possibbiltà ta’ rotot migratorji ġodda alternattivi lejn l-UE.

L-awtoritajiet Torok irratifikaw il-Ftehim dwar l-Istabbiliment ta’ Ċentru ta’ Kooperazzjoni fil-Fruntieri bejn Tliet Partijiet fil-punt ta’ qsim tal-fruntiera ta' Capitan Andreevo. Dan il-Ftehim għandu jiġi implimentat malajr kemm jista’ jkun. L-awtoritajiet Torok ikkomunikaw formalment lill-kontropartijiet Griegi tagħhom ir-rieda tagħhom li jistabbilixxu linja ta’ komunikazzjoni sikura li tgħaqqad il-Gwardji tal-Kosta taż-żewġ pajjiżi. Bdew diskussjonijiet fil-livell tekniku. L-istabbiliment ta’ linja ta’ komunikazzjoni bħal din għandha tiffaċilita l-iskambju ta’ informazzjoni dwar it-traffikar tal-migranti u l-koordinazzjoni ta’ operazzjonijiet ta’ pattulja fuq il-baħar.

L-awtoritajiet Torok ħadu wkoll id-deċiżjoni biex jiġi stabbilit Ċentru Nazzjonali ta’ Analiżi tar-Riskji (NACORAC), li l-iżvilupp ttiegħu se jkun appoġġat permezz ta’ proġett iffinanzjat mill-UE. Proġetti oħra ffinanzjati mill-UE diġà previsti se jikkontribwixxu għat-tisħiħ tas-sorveljanza tal-fruntieri tul il-fruntieri tal-Lvant tat-Turkija għall-prevenzjoni ta' qsim tal-fruntiera mhux skopert. Fl-aħħar nett, l-awtoritajiet Torok adottaw ukoll Kodiċi ta’ Kondotta Komuni u Regoli kontra l-Korruzzjoni applikabbli għall-persunal impjegat minn aġenziji ta’ ġestjoni transkonfruntiera.

Fil-qasam tal-ażil it-Turkija ħadet ukoll miżuri importanti ħafna.

L-ewwel nett, id-Direttorat Ġenerali għall-Ġestjoni tal-Migrazzjoni (DGMM), inkarigat mill-ġestjoni tas-sistema tal-ażil tat-Turkija, issa qed jipproċessa mingħajr dewmien kull applikazzjoni ġdida għall-protezzjoni internazzjonali. Id-DGMM beda wkoll inaqqas l-akkumulazzjoni ta’ talbiet għall-ażil antiki li kienu pendenti għal valutazzjoni, u li l-ammont totali tagħhom laħaq, fl-aħħar ta’ Frar, il-livell ta’ madwar 140 000. Permezz tal-approċċ proattiv ġdid meħud mid-DGMM, u l-mobilizzazzjoni ta’ riżorsi umani addizzjonali, l-akkumulazzjoni diġà naqset għal madwar 100 000 talba għall-ażil pendenti fl-aħħar ta’ April. Minkejja li d-DGMM issa qed jipproċedi b'pass mgħaġġel bl-ipproċessar tat-talbiet għall-ażil, huwa oġġettivament impossibbli għal dawn it-talbiet għall-ażil pendenti li jiġu pproċessati sal-aħħar ta’ Ġunju 2016, jiġifieri sad-data mmirata stabbilita mid-Dikjarazzjoni tat-18 ta’ Marzu tal-UE u t-Turkija għall-konklużjoni tal-proċess ta’ liberalizzazzjoni tal-viża. Madankollu, l-DGMM elabora u qed jimplimenta pjan direzzjonali li fuq il-bażi tiegħu qed jippjana li jlesti l-ħidma tiegħu sa tmiem l-2016.

L-awtoritajiet Torok komplew ukoll jagħmlu progress fil-provvediment ta’ assistenza soċjali lir-refuġjati ospitati fil-pajjiż. Fis-27 ta’ April 2015, il-Gvern Tork adotta regolament li jagħti lill-applikanti u l-benefiċjarji ta’ protezzjoni internazzjonali aċċess għal permessi tax-xogħol b’kundizzjonijiet paragunabbli ma’ dawk li kienu diġà mogħtija f’Jannar 2015 lir-rifuġjati mis-Sirja taħt protezzjoni temporanja.

Se jkun importanti li fil-futur qrib, u filwaqt li jittieħed vantaġġ mill-għajnuna finanzjarja provduta mill-UE u l-Istati Membri tagħha li żdiedet minn mindu bdiet l-operazzjonalizzazzjoni tal-Faċilità għar-Refuġjati fit-Turkija (FRIT - Facility for the Refugees in Turkey), l-awtoritajiet Torok ikomplu jattwaw miżuri li jiffaċilitaw l-aċċess ta’ applikanti u benefiċjarji ta’ protezzjoni internazzjonali għal servizzi soċjali, akkomodazzjoni deċenti, taħriġ vokazzjonali u lingwistiku, u li jappoġġaw kull inizjattiva li tikkontribwixxi għall-inklużjoni soċjali tagħhom u l-awtonomija ekonomika fi ħdan is-soċjetà Torka.

Sar ukoll progress mill-awtoritajiet Torok, matul il-perjodu ta’ rappurtar, anki fil-qasam tal-immaniġġjar tal-migrazzjoni.

Il-proċeduri u l-prinċipji ta' implimentazzjoni li jirregolaw ir-ritorn volontarju tal-barranin ġew adottati fis-26 ta’ April 2016. Il-ftehim dwar ir-riammissjoni mal-Pakistan ġie ratifikat u daħal fis-seħħ fl-20 ta’ April 2016. Il-konklużjoni ta’ ftehimiet ta’ riammissjoni ġie wkoll propost mill-awtoritajiet Torok lil erbatax-il pajjiż ta’ oriġini tal-migrazzjoni irregolari, inklużi l-Afganistan, l-Alġerija, il-Bangladexx, il-Kamerun, il-Kongo, l-Eritrea, il-Gana, l-Iran, l-Iraq, il-Marokk, il-Mjanmar, is-Somalja, is-Sudan u t-Tuneżija. In-negozjati ma’ wħud minn dawn il-pajjiżi bdew.

Fil-qasam tal-politika dwar il-viżi, fit-2 ta’ Mejju 2016, il-Gvern Tork adotta digriet li jiddikjara li ċ-ċittadini tal-Istati Membri kollha jkunu jistgħu jidħlu fit-Turkija mid-data tat-tneħħija tar-rekwiżit tal-viża għaċ-ċittadini Torok. Dan jiżgura t-tmiem ta' rekwiżit diskriminatorju ta’ viża għaċ-ċittadini ta’ ħdax-il Stat Membru tal-UE li għadhom suġġetti għalih.

L-awtoritajiet Torok ħadu diversi miżuri biex isaħħu s-sistema tal-viża tagħhom lejn pajjiżi li jitqiesu bħala esposti għal riskju għoli ta’ migrazzjoni.

Huma saħħu l-proċeduri u r-rekwiżiti għall-ħruġ ta’ viżi mill-ambaxxati tagħhom permezz tal-adozzjoni, fis-26 ta’ April 2016, ta' Direttiva dwar il-Prinċipji u l-Proċeduri li Jirrigwardaw l-Evalwazzjoni tal-Applikazzjonijiet għal Viża.

L-awtoritajiet Torok iddeċidew ukoll li jimponu viżi għal tranżitu fl-ajruport għal ċittadini ta’ 18-il pajjiż (l-Afganistan, il-Bangladexx, il-Kamerun, il-Kongo, ir-Repubblika Demokratika tal-Kongo, l-Eritrea, il-Gana, il-Kosta tal-Avorju, il-Mali, il-Mjanmar, in-Niġerja, il-Pakistan, is-Somalja, l-Afrika t’Isfel, is-Sri Lanka, is-Sudan, l-Uganda) b’dispożizzjoni li se tibda tapplika mill-1 ta’ Settembru 2016.

Is-sistema Torka ta' viżi elettroniċi saret ukoll ħafna aktar sigura. Il-possibilità sabiex wieħed jibbenefika minn din is-sistema ġiet limitata jew għal ċittadini ta’ pajjiżi li mhumiex pajjiżi li huma sors ta’ flussi migratorji irregolari, jew għal ċittadini ta’ pajjiżi li huma sors li jkollhom viża valida jew permess ta’ residenza maħruġ minn pajjiż ta’ Schengen jew mill-Istati Uniti, ir-Renju Unit jew l-Irlanda. L-awtoritajiet Torok stabbilixxew ukoll uffiċċji speċjali, f’bosta punti ta’ qsim tal-fruntieri tal-pajjiż, fejn il-persunal tal-pulizija b’taħriġ speċjalizzat jivverifika l-preżenza effettiva ta’ dawn il-viżi jew permessi ta’ residenza fil-passaporti ta’ detenturi ta’ viżi elettroniċi.

Fil-futur qrib, se jkun ta’ importanza kruċjali li t-Turkija tkompli tallinja b’mod progressiv aktar is-sistema tal-viża tagħha mal-istandards tal-UE.

Fil-perjodu iqsar, l-awtoritajiet Torok se jkollhom ikomplu jimmonitorjaw l-effetti prattiċi li jirriżultaw mill-fatt li l-lista ta’ pajjiżi li huma ddikjarati eżenti mill-viża taħt is-sistema Torka tibqa’ differenti mil-lista stabbilita għad-dħul fl-UE, u jirreaġixxu fil-ħin f’każ li jidher li din id-differenza tiffaċilita l-wasla ta’ migrazzjoni irregolari mit-Turkija lejn l-UE.

F’Jannar u Frar 2016, l-awtoritajiet Torok, wara li nnotaw li dan kien il-każ għas-Sirjani u l-Iraqqini, imponew obbligi aktar effettivi tal-viża fuq dawn iż-żewġ nazzjonalitajiet. Dan ikkontribwixxa biex intemmu l-flussi migratorji irregolari għoljin diretti lejn l-UE. L-awtoritajiet Torok għandhom ikunu lesti li jerġgħu jagħmlu l-istess fil-ġejjieni u li jimponu l-obbligi tal-viża mingħajr dewmien fuq pajjiżi eżenti mill-viża addizzjonali billi jidher li ħafna ċittadini ta’ tali pajjiżi mingħajr viża jabbużaw mill-possibilità li jidħlu mingħajr viża fit-Turkija. Dan huwa iktar u iktar il-każ jekk ikun hemm riskju ta’ migrazzjoni irregolari sussegwenti lejn l-UE. L-eżempji tal-Iran, il-Marokk u l-Lebanon, tliet pajjiżi mingħajr viża li minnhom fl-2015 rispettivament, 23 087, 7 419 u 2 044 migrant irregolari waslu fl-UE mit-territorju Tork, huma ta’ importanza partikolari.